
„Budapest, ahogyan még sohasem látta!” – ez állt egy plakáton, ami egy helikopteres városnézést hirdetett. Tény, hogy a gondolat valóban nagyon kecsegtető. Miközben mi a mindennapokban csak a magas háztömbök között járunk, és „alulról” szemléljük a várost, addig a helikopteres repülés azt ígéri, hogy valami olyasmit láttat meg velünk, amit addig nem vettünk, nem vehettünk észre. Felemelkedhetünk, és madártávlatból szemlélhetjük az utcákból, házakból, kanyarokból kirajzolódó geometriai formákat. Megláthatjuk azt a rendet, tervezettséget, amit az utcaszinten járva nem is gondolnánk. Új ablakot nyit ez számunkra a városra.
Képzeld el, hogy egy ilyen repülés alkalmával felülről bepillantasz egy régi bérház udvarára. Kívülről minden a szokásos: régi, szmog festette falú bérház a századforduló idejéről. Azonban amit bent találsz, attól eláll a lélegzeted: egy csodás, üde zöld kertet, közepén szökőkúttal. A nyugalomnak szigetét a zajos városban. A kapu nyitva áll, de magadtól sose mentél volna be – leszállás után azonban az első dolgod az lesz, hogy felkeresd.
János evangéliuma valami hasonló szerepet tölthet be az életünkben. A karácsonyi történetet ismerjük, és valószínűleg megszoktuk. Előttünk van a betlehemi történet a várandós Máriával, a szállást nem találó családdal, és a jászolba fektetett kisgyermekkel. 
Talán azt is hallottuk már, hogy a Bibliában szereplő négy evangélium közül csak kettő foglalkozik Jézus születésének történetével. Ám ez az állítás pontosításra szorul. János evangélista a felolvasott részben ír a karácsonyról, többek között a 14. versben: „Az Ige testté lett, és közöttünk lakozott.” Csak ezt nem a megszokott nézőpontból. Hanem a helikopteres városnézéshez hasonlóan más szempontból mutatja be nekünk az eseményeket. Nem a dolgok közepébe vág, nem Betlehemnél kezd. Hanem felemel minket, hogy felülről láthassuk a nagy képet. Így vezet el minket ahhoz az oázishoz, ahol lelkünk nyugalmat talál.
Három egyszerű kérdést fogunk feltenni a Biblia e szakaszához. Ki volt Jézus? Miért jött el Jézus? Mit kér tőlünk Jézus?
Ki volt Jézus?
Ki volt Jézus? János e kérdés megválaszolását nem Máriánál és Gábriel angyalnál kezdi. Hanem sokkal-sokkal hamarabb: „Kezdetben volt az Ige.” Ne zavarjon minket meg az, hogy e vers nem említi név szerint Jézust. Később, a 14. versben János világossá teszi, hogy az Ige alatt Jézusra gondol („és az Ige testté lett”). 
Tehát János először is azt mondja, hogy Jézus kezdetben volt. Tudnunk kell, hogy János itt rendkívül pontosan válik a szavakkal, és az evangéliumban éles különbséget tesz a „volt” és „lett” között. Nem azt mondja, hogy Jézus kezdetben, a világ teremtésekor lett. Hanem azt, hogy ő már a kezdetben volt. Ezzel azt mondja, hogy Jézusnak valójában nincs kezdete. Ő már akkor is volt, amikor minden elindult. Létezése nem a fogantatással vagy a betlehemi jászollal kezdődött. Valójában neki nincs kezdete, ő örökkévaló, öröktől fogva van. Kétezer évvel ezelőtt emberré lett, azonban lénye mindig is megvolt. Talán ezt nem gondolnánk a betlehemi kisgyermekről.
Ám ez az állítás egyedül Istenre lehet igaz. Ezért folytatja János így: „Isten volt az Ige.” Ismét, ha csupán a betlehemi jászolnál kezdjük a karácsonyi történetet, nem szembesülünk ezzel a megdöbbentő igazsággal. A jászolban egy újszülött, síró csecsemővel találkozunk, akiről igen nehéz elhinni, hogy a világmindenség ura, aki által minden lett. Azonban János ezen a lelki helikopteres utazáson azt a valóságot mutatja meg nekünk, ami a látszat mögött rejtőzik. Kétezer évvel ezelőtt megszületett Jézus, ám az ő személyében a mindenható Isten második személye, a Fiú lett emberré. A Fiú-Isten, aki szavával teremtette a világot, aki elrendelte a csillagok számát és mozgását, aki megalkotta az állatokat és az embert, aki hatalma szavával fenntartja a mindenséget. Ő nemcsak teljesen ember, hanem teljesen Isten is, annak minden hatalmával és tulajdonságával. A legkevésbé sem „jézuska”, hanem az ÚR Jézus.
János még tovább finomítja a képet, és azt is mondja, hogy Jézus az Ige. Hogyan kell ezt érteni? Az itt használt görög szó a logos, amit talán legegyszerűbben „szó”-nak fordítanánk. A legkézenfekvőbb itt arra gondolni, amit a szó, és különösen Isten szava az Ószövetségben jelentett. A Biblia azzal kezdődik, hogy Isten szólt, és a világ, annak minden részletével előállt. Máskor Isten szólt, és elmondott népének fontos dolgokat önmagáról, a jóról és rosszról. Sőt, azt is olvassuk, hogy amikor emberek betegségben és szorult helyzetben voltak, Isten „elküldte szavát, és meggyógyította őket, kimentette őket sírjukból” (Zsolt 107:20). Vagyis Isten szava által teremtett, értetett meg dolgokat, és gyógyított meg embereket. Mindezek miatt a Szó különösen illik Jézus Krisztusra, akit Isten elküldött a világba, hogy a bukott emberiséget megmentse, és újjá tegye.[footnoteRef:1] [1:  Carson, D. A. (1991). The Gospel according to John (pp. 115–116). Leicester, England; Grand Rapids, MI: Inter-Varsity Press; W.B. Eerdmans.] 

Ide kapcsolódik egy utolsó fogalom, amit János elmond Jézusról: ő a világosság. Természetesen nem a fizikai, látható fényre gondol, hanem a lelki fényre, akinek segítségével láthatjuk, hogy mi a gonosz és mi a jó, melyik a kárhozat útja és melyik az üdvösségé. János azt mondja, hogy Jézus az igazi világosság, azaz a teljes, végső igazság, ami alapján életünk legfontosabb döntéseit helyesen meghozhatjuk.
Kicsoda tehát Jézus? Az örök Isten, aki Isten üzenetét és világosságát közvetíti nekünk.
Miért jött el Jézus?
Ha a karácsonyi történetben szereplő Jézus ez az Isten, felmerül a kérdés: miért jött el? Ha Isten, miért lett emberré? Miért volt szükség a karácsonyra?
A válaszhoz a 18. versig kell elmenni: „Az Istent soha senki nem látta, az egyszülött Fiú, aki az Atya kebelén van, az jelentette ki őt.” Vagyis Jézus, az egyszülött Fiú azért jött, hogy Istenről a lehető legpontosabb képet adja az embernek. Eljött, hogy megmutassa, ki Isten valójában. Ezt ő tehette meg egyedül, lévén Isten és ember egy személyben.
Ám ne csupán szavakra gondoljunk itt. Jézus Istenről való kijelentése több a szavaknál. „14Az Ige testté lett, és közöttünk lakozott, és láttuk az ő dicsőségét, mint az Atya egyszülöttjének dicsőségét, aki teljes volt kegyelemmel és igazsággal.” Amikor arról beszélünk, hogy Jézus mondta el legteljesebben az igazságot Istenről, ez alatt az ő egész lényét és tetteit értjük. Mindaz, ahogyan Jézus élt, amilyen volt, ahogyan reagált, beszélt Istenről. Csodái megmutatták hatalmát. Feltámadása Isten dicsőségét. Embereknek adott válaszai bölcsességét. Példabeszédei találékonyságát és kreativitását. Emberekkel való kapcsolata kegyelmét és szeretetét. Haragja a bűn iránt való utálatát. Keresztje a választottai iránt való szeretetét. 
János különösen két dolgot emel ki Jézusnál: ő teljes volt kegyelemmel és igazsággal. Jézus életében érthetjük meg igazán azt, hogy Isten igazságos és nem tudja nem büntetni a bűnt. A kereszt és Jézus szenvedése erről beszél. Ő nem söpörheti a szőnyeg alá a vétket, nem feledkezhet meg egyetlen bűnös kívánságról, gondolatról vagy mulasztásról sem – minden bűn büntetést érdemel. Ám ezzel együtt a kereszt Isten szeretetének jelképe is. Hiszen a kereszten nem mi szenvedtünk, bár nekünk kellett volna. Hanem Isten a szeretetét abban mutatta meg, hogy egyszülött Fián hajtotta be a bűn büntetését. Minden korbácsnak, szögnek, gúnynak és lelki tehernek téged kellett volna nyomnia az örök kárhozatban – a kín mégis őt érte. Jézus erről az igazságos és szerető, hatalmas Istenről mutatott egy teljes képet.
Csak ennyi? Jézus bemutatta nekünk Istent, és…? Nem csak ennyi. Ennek a résznek a szívében van elrejtve a központi gondolat[footnoteRef:2]: „12De mindazoknak, akik befogadták, akik hisznek az ő nevében, hatalmat adott, hogy Isten gyermekeivé legyenek.” Jézus emberré lételének, megszületésének a célja az, hogy utat nyisson az Atyához. Azért tanított, azért szenvedett, azért támadott fel, mert ezen keresztül vált újra lehetségessé az Istennel való kapcsolat.  [2:  Carson, D. A. (1991). The Gospel according to John (p. 113). Leicester, England; Grand Rapids, MI: Inter-Varsity Press; W.B. Eerdmans.] 

Sőt, milyen kapcsolat! János azt mondja, hogy a Jézusban való hit által Isten gyermekei lehetünk. Nem csupán arról szól, hogy Isten kész békét kötni velünk, bűnösökkel. Hanem azt, hogy kész befogadni a családjába, megtisztítani, örököseivé tenni, őrizni, védeni, táplálni, nevelni. Ő hatalmat ad arra, hogy tényleg és visszavonhatatlanul Isten gyermekei legyünk. Ugyanis senki se született Isten gyermekének – csak a Jézusban való élő hit tehet azzá. 
Miért jött tehát Jézus? Azért, hogy megmutassa Isten szépségét, és bűneink bocsánata által gyermekeivé tegyen.
Mit kér tőlünk Jézus?
Talán eddig nem gondoltuk, hogy a jászolban fekvő kisgyermek mögött mi minden húzódik meg. Ám hadd tegyek fel egy harmadik, személyes kérdést: ha Jézus az örök Isten, ha ő értünk lett emberré, akkor mit kíván tőlünk? Ha ő Isten hozzánk szóló szava, mire szólít fel ez az üzenet?
Három dologra. Először is, hogy fogadjuk be őt. „12De mindazoknak, akik befogadták, akik hisznek az ő nevében, hatalmat adott, hogy Isten gyermekeivé legyenek.” Befogadni Jézust azt jelenti, hogy hiszünk benne. Ez a hit nem csupán elfogadása Jézus létezésének, hanem egy szívbeli bizalom iránta. Hinni Jézusban azt jelenti, hogy elismerem őt Istennek és embernek, az igazi világosságnak, a bűnösök Megváltójának. Hinni azt jelenti, hogy benne bízok az üdvösségem érdekében, sőt életem minden területén: nem magamban, jó tetteimben, életemben, eredményeimben, hanem egyedül benne. Vagyis elfogadom, hogy kegyelemre szorulok: magamat bűneimből nem tudom Münchhausen-báró módjára megszabadítani, rossz szokásaimat nem tudom levágni – hanem szükségem van rá, a bűnösök megváltójára. Hinni azt jelenti, hogy alávetem magam neki, hiszen ő Isten, és követem, amit ő mond.  Hozzá fordulok a nehézségekben, elhiszem ígéreteit, amikor a láthatók ezt nem támasztják alá. Az igaz hit nem kevesebb ezeknél.
Másodszor, értékeld Jézust! János így emlékezik Jézusról: „14Az Ige testté lett, és közöttünk lakozott, és láttuk az ő dicsőségét, mint az Atya egyszülöttjének dicsőségét, aki teljes volt kegyelemmel és igazsággal. … 16Mi mindnyájan az ő teljességéből kaptunk kegyelmet kegyelemre.” János számára Jézus csodálatos, teljes igazsággal, ám egyidejűleg teljes a kegyelmes szeretettel. Ő az, akitől árad a kegyelem: nem csupán egyszer, megtérésünkkor, amikor bűneink megbocsáttattak. Hanem nap-nap után tapasztaljuk szeretetét. Ő az az Isten, aki közel jött hozzánk, közöttünk lakozott, és most is jelen van Szentlelkével. Ma sem kell nélkülöznöd az Úr Jézussal való kapcsolatot. A Bibliában most is tapasztalhatod dicsőségét. Életedben felfedezheted jóságát, amelyet érdemtelenül kapsz nap-nap után. Éppen ezért, kérlek, hogy különíts el most időt arra, hogy végiggondold, mit hozott Jézus az életedbe: milyen világosságot kaptál, milyen kegyelemben részesültél, milyen jó dolgok áradtak rád. Uralkodjon a hála a szívedben!
Harmadszor pedig dicsőítsd őt! „15János bizonyságot tett róla, és így kiáltott: Ő az, akiről megmondtam: Utánam jön, de megelőz engem, mert előbb volt nálam.” Ez a vers Keresztelő János bizonyságtételét foglalja magában, miszerint Jézus nagyobb nála. Két fejezettel később János még ezt teszi hozzá: 
„28Ti magatok vagytok a tanúim, hogy megmondtam: Nem én vagyok a Krisztus, hanem előtte küldettem el. 29Akinek menyasszonya van, az a vőlegény, a vőlegény barátja pedig, aki ott áll, és hallja őt, fölöttébb örül a vőlegény szavának. Ez az örömöm beteljesedett. 30Neki növekednie kell, nekem pedig egyre kisebbé kell lennem.” (Jn 3:28-30)
Ez minden keresztyén feladata. Miután megtaláltuk Jézust, és benne Isten szeretetét, miután felismertük az ő nagyságát és a mi kicsinységünket, az életünk más lesz. Többé nem magunknak akarunk élni, hanem neki. Nem az a lényeg, hogy mi kitűnjünk, hanem az, hogy ő növekedjen. A keresztyén életben Krisztus dicsőítése annyit jelent, hogy ő van az első helyen. Ez megjelenik szavaimban, amikor lakatot teszek a számra, és nem mondom ki első indulatomat, hanem Jézusért azt, ami a másikat építi. Jézus dicsőítése ott van tetteimben, amikor kész vagyok uralkodni pillanatnyi hangulatom és vágyam felett, és azon gondolkodni, hogy ő mit vár el tőlem. Jézus dicsőítése ott van a gondolataimban, hogy törekszem egyre kevesebbet magam körül forgolódni, és egyre többet rá gondolni. Ő a nagy, én a kicsi, és ez így van rendjén. Nehezen megy mindez? Kérd az ő segítségét!
Mit kér tőlünk tehát Jézus? Azt, hogy ő legyen az életed. Azt, hogy ezen a karácsonyon állj meg, és gondolkodj el, hogy miért élsz, minek élsz, mit tükröznek a hétköznapjaid – még akkor is, ha keresztyén vagy. Azt kéri, hogy ne vesd meg, amiért ő eljött, hanem ragadd meg erős kezét, bízd rá életed minden területét, lásd meg hálásan jelenlétét életedben, és add oda neki mindened – és örülj, hogy így ő egyre nagyobb lesz benned. Ámen.

